b'\n_START_ARTICLE_\nIvan Erazem Tattenbach\n_START_SECTION_\nRodbina Tattenbach\n_START_PARAGRAPH_\nNem\xc5\xa1ko plemi\xc5\xa1ko rodbino Tattenbach se v zgodovinskih virih navaja \xc5\xbee leta 1290, ko se omenja Oton in leta 1310, ko se omenja Otokar. Konec 16. stoletja so se Tattenbachi naselili na \xc5\xa0podnjem \xc5\xa0tajerskem, kot fevdalci z velikimi posestvi. Tu so imeli ve\xc4\x8d gradov, kot so Konjice, Trebnik, Ra\xc4\x8de, Podova, Orehova vas, Pod\xc4\x8detrtek, \xc5\xa0tatenberg, Fraj\xc5\xa1tajn pri Spodnji Polskavi, Sonnenberg in Vidr\xc5\xa1ek nad Lembergom pri \xc5\xa0marju pri Jel\xc5\xa1ah. Konji\xc5\xa1ko gospo\xc5\xa1\xc4\x8dino je leta 1597 za 49.200 goldinarjev kupil \xc5\xbdiga Tattenbach.\n_START_SECTION_\nIvan Erazem Tattenbach\n_START_PARAGRAPH_\nIvan Erazem grof Tattenbach (verjetno vnuk \xc5\xbdige Tattenbacha) se je leta 1658 poro\xc4\x8dil z Ano Terezijo Fogacz. Postal je avstrijski vladni svetovalec. Dve leti po poroki se je seznanil in zaljubil v Ano Katarino Zrinjsko, ta zveza je usodno vplivala na njegovo nadaljnje \xc5\xbeivljenje. Prijateljevanje s hrva\xc5\xa1kimi plemi\xc4\x8di Zrinjskimi in Frankopani je privedlo do njegovega sodelovanja v  proticesarski zaroti. _NEWLINE_Grof Tattenbach je v zaroto s  Ferencem Nadady, Petrom Zrinjskim, Franjom Krstom Frankopanom  ter F. Wesseliny proti cesarju in ogrskemu kralju Leopoldu I. (1657-1705) vstopil leta 1667, na lovu na hrva\xc5\xa1kem gradu Lup\xc5\xa1ina. Peter Zrinjski mu je bil obljubil, \xc4\x8de bo upor uspel, naslov \xc5\xa1tajerskega vojvode ali lastni\xc5\xa1tvo celjske grofije. Ivan Erazem je v za\xc4\x8detku imel ve\xc4\x8d pomislekov, na koncu pa je leta 1668 podpisal prisego o sodelovanju. V uporu naj bi Tattenbach dal na razpolago kmete in rudarje s svojih posestev kot pomo\xc5\xbeno \xc4\x8deto, hkrati pa bi s svojim vplivom k sodelovanju pridobil \xc5\xa1e del gra\xc5\xa1kih me\xc5\xa1\xc4\x8danov. Priprave na zaroto so trajale skoraj tri leta, medtem pa so na podlagi poro\xc4\x8dil Tattenbachovega nezvestega sluge Baltazarja Riebla na Dunaju \xc5\xbee vedeli za uporne plemi\xc4\x8de._NEWLINE_Ko je Ivan Erazem Tattenbach pri\xc5\xa1el v Gradec, so ga tam 21. marca 1670 aretirali.   Zrinjski in Frankopan sta spoznala, da bo upor propadel, zato sta se sama javila na Dunaju, kjer so ju zaprli in 30. aprila 1671 v Dunajskem Novem mestu usmrtili. _NEWLINE_Po aretaciji je bil Ivan Erazem Tattenbach v preiskovalnem zaporu, medtem so mu oblasti \xc5\xbee zaplenile celotno nepremi\xc4\x8dno in premi\xc4\x8dno premo\xc5\xbeenje. V gradu v Konjicah in v dvorcu Trebnik je bilo veliko dragocenosti, ki so jih odpeljali v Gradec, odpeljali so tudi zaloge \xc5\xbeita, vina, medu in vse oro\xc5\xbeje. V \xc4\x8dasu preiskave se je grof napravil norega in igral dojen\xc4\x8dka, vendar je zdravnik dokazal, da ni du\xc5\xa1evno prizadet. 18-\xc4\x8dlanski tajni svet, sestavljen iz plemi\xc4\x8dev, je Ivana Erazma Tattenbacha spoznal za krivega veleizdaje in je 26. novembra 1671 razglasil razsodbo:_NEWLINE_Izguba plemstva in vseh posestev zanj in za njegove potomce, odsekanje desne roke in usmrtitev z me\xc4\x8dem v treh udarcih. _NEWLINE_Ne\xc4\x8dimrnega, nestanovitnega, strahopetnega in pohlepnega, \xc5\xa1e ne 37 let starega Ivana Erazma Tattenbacha so 1. decembra 1671 obglavili na trgu pred mestno hi\xc5\xa1o v Gradcu._NEWLINE_Njegovo truplo so prepeljali v mursko predmestje in ga pokopali ob cerkvi dominikancev pri sv. Andreju.'